‘Noodtoestand oor krag nie die antwoord’Dr. Pieter Groenewald, leier van die VF Plus. (Foto: VF Plus) Die Vryheidsfront Plus het Donderdag gesê dat ŉ noodtoestand oor krag nie nodig is om die elektrisiteitskrisis in die land op te los nie. Die party meen die minister van minerale hulpbronne en energie, Gwede Mantashe, word deur die Wet op Elektrisiteitsregulering in staat gestel “om die huidige administratiewe rompslomp deur byvoorbeeld private elektrisiteitsopwekking uit te skakel”. Maroela Media het vroeër berig dat daar in die media sprake is dat pres. Cyril Ramaphosa oorweeg om nog ŉ ramptoestand in die land af te kondig om die voortslepende kragkrisis te hanteer. Die burgerregteorganisasie AfriForum het reeds gedreig om die hof op ŉ dringende basis te nader sou die regering wel met so ’n besluit voortgaan. News24 het vroeër vandeesmaand berig dat hierdie moontlikheid tydens die ANC se nasionale uitvoerende komitee se vergadering geopper is. Volgens sy bronne is daar egter nog geen konkrete besluit hieroor geneem nie. Business Day berig dat die president egter so gou as volgende week ŉ familievergadering sal hou om “dringende stappe” aan te kondig om die energiekrisis op te los. “Die VF Plus het al by herhaling sy standpunt gestel dat oplossings vir die land se kragprobleme buite die staat se direkte invloedsfeer in private opwekking lê,” het dr. Pieter Groenewald, leier van die Vryheidsfront Plus, gesê. “Om dit te vermag, is dit nodig om administratiewe rompslomp uit te skakel en beleid te verander waarvoor geen noodtoestand nodig is nie. Eerder as ’n noodtoestand moet die parlement se kiesafdelingsperiode opgeskort word en moet die parlement ’n noodbegroting oorweeg, nodige wetwysigings maak en die nodige oorsig doen om die krisis te hanteer.” Groenewald sê ’n noodtoestand se moontlike regulasies om verkrygingsprosesse uit te skakel, sal die deur ooplaat vir korrupsie soos wat met die Covid-19-ramptoestand gesien is. “Daarbenewens is enige reddingsaksie se kans op sukses gering met die ANC aan stuur van sake. Jarelange en peperduur reddingsaksies by die Suid-Afrikaanse Lugdiens en ander staatsentiteite en munisipaliteite getuig daarvan. “Die VF Plus vrees ook dat die regering ’n noodtoestand kan misbruik om ontoepaslike, omgewingsonvriendelike oplossings deur te dwing wat nooit gewone regulering en marktoestande sou oorleef nie.” Groenewald sê die kern van Eskom se ineenstorting lê eindelik in die totale onvermoë van die regering en die direkte gevolge van regstellende aksie (RA) en korrupsie. “Dit het onlosmaaklik deel van die ANC geword. “Suid-Afrika se ligte sal eers weer aangaan wanneer daar van die ANC ontslae geraak word.”